baseskole
Store norske leksikon,Samfunn,Utdanning og forskning,Grunnopplæring,Begreper i grunnopplæringen
Baseskole er en skole der undervisningen ikke foregår i tradisjonelle klasserom, men i «baser», som varierer i utforming. Som oftest består en base av et antall mindre, lukkede rom rundt et åpent læringsareal. Hver base består av et varierende antall elever og lærere som samarbeider om undervisningen.
Baseskolen har sin forløper i den åpne skolen som var populær i USA rundt 1970 og kom til Norge samme tiår. Betegnelsen baseskole blir ansett som uheldig av mange, som påpeker at det egentlig er snakk om fleksible skolebygg som skal gi muligheter for ulike arbeids- og undervisningsmetoder.Baseskolen har vært gjenstand for en del debatt i Norge. Tilhengere (ofte skoleeiere og skoleledere) hevder at baseskoler gir økt fleksibilitet, virker utviklende på både elever og lærere og at den styrker tilpasset opplæring. Kritikere (ofte lærere og foreldre) mener at baseskoler fører til mer støy og uro, hindrer konsentrasjon og fordypning, og at særlig de svakere elevene får ekstra utfordringer. Tilhengere argumenterer med at dette kan skje fordi lærerne ikke tilpasser pedagogikken til baseskolen.I 2015 ble det anslått at 11–12 prosent av skolene i Norge var baseskoler. Det er i de store byene dette er mest vanlig, spesielt i Oslo, Trondheim og Bergen. I noen av disse skolene gjennomføres undervisningen likevel etter tradisjonell pedagogikk, så selv om bygningene er annerledes så drives de som tradisjonelle skoler. Les er i Store norske leksikon pedagogikk skole og utdanning i Norge Eksterne lenker Barna bærer byrden i baseskolene (forskning.no) Skepsis til baseskoler (forskning.no) Doktorgrad om baseskoledebatten (OsloMet) Litteratur Vinje, Erlend Ellefsen (2015). Baseskoleutbygging: ulike posisjoner og diskurser. Norsk pedagogisk tidsskrift, 99(6), s. 449-459.